b'\n_START_ARTICLE_\nPjotr Kot\xc5\xa1etkov\n_START_SECTION_\nSeuraura\n_START_PARAGRAPH_\nKot\xc5\xa1etkov aloitti j\xc3\xa4\xc3\xa4kiekkoilun Dizel Penzassa ollessaan 4-vuotias. H\xc3\xa4n aloitti puolustajana, mutta siirtyi maalivahdiksi 8-vuotiaana. Kot\xc5\xa1etkov torjui Dizelin ik\xc3\xa4luokassaan Volgan aluemestaruuteen vuonna 2011. Kaudeksi 2015\xe2\x80\x932016 h\xc3\xa4n siirtyi Ak Bars Kazanin B-nuoriin, josta Kot\xc5\xa1etkov palasi taas kaudeksi 2016\xe2\x80\x932017 Dizel Penzan organisaatioon. H\xc3\xa4n debytoi seuran miesten joukkueessa Ven\xc3\xa4j\xc3\xa4n toiseksi korkeimmalla sarjatasolla VHL-liigassa, jossa vain 17-vuotias Kot\xc5\xa1etkov pelasi kahdeksan runkosarjaottelua. _NEWLINE_Hein\xc3\xa4kuussa 2017 Kot\xc5\xa1etkov teki KHL-sopimuksen HK Sot\xc5\xa1in kanssa. H\xc3\xa4n pelasi kauden 2017\xe2\x80\x932018 kokonaan Ven\xc3\xa4j\xc3\xa4n nuorten sarja MHL:n Kapitan Stupinossa. Kaudeksi 2018\xe2\x80\x932019 Kot\xc5\xa1etkov siirtyi Sot\xc5\xa1in organisaatioon. H\xc3\xa4n pelasi suurimman osan kaudestaan seuran farmijoukkue HK Rjazanissa, VHL:ss\xc3\xa4, jossa Kot\xc5\xa1etkov pelasi 18 runkosarja- ja kolme playoff-ottelua torjuen kaksi nollapeli\xc3\xa4. H\xc3\xa4net valittiin lokakuun 2018 lopulla liigan viikon maalivahdiksi. Kot\xc5\xa1etkov teki kauden aikana my\xc3\xb6s KHL-debyyttins\xc3\xa4 saaden tililleen kaksi runkosarjaottelua. H\xc3\xa4n pelasi ensimm\xc3\xa4isen KHL-ottelunsa 1. lokakuuta 2018 vieraissa Jokereita vastaan. Kot\xc5\xa1etkov torjui Sot\xc5\xa1in 4\xe2\x80\x932-tappioon p\xc3\xa4\xc3\xa4ttyneess\xc3\xa4 ottelussa 26 kertaa._NEWLINE_Toukokuussa 2019 Sot\xc5\xa1i kauppasi Kot\xc5\xa1etkovin SKA Pietariin vaihdossa maalivahti Nikita Bogdanoviin. Carolina Hurricanes varasi h\xc3\xa4net "yli-ik\xc3\xa4isen\xc3\xa4" (20 vuotta) toisella kierroksella 36. pelaajana NHL:n varaustilaisuudessa 2019. Kot\xc5\xa1etkov oli varaustilaisuuden pienimm\xc3\xa4ll\xc3\xa4 numerolla varattu eurooppalaismaalivahti ja kaikkiaan toinen maalivahti Spencer Knightin (13. varaus) j\xc3\xa4lkeen.'